CELEX: 32013R1418
Language: mt
Date: 2013-12-17 00:00:00
Title: Regolament ta’ Implimentazzjoni tal-Kummissjoni (UE) Nru 1418/2013 tas- 17 ta’ Diċembru 2013 dwar il-pjanijiet ta’ produzzjoni u kummerċjalizzazzjoni skont ir-Regolament (UE) Nru 1379/2013 tal-Parlament Ewropew u tal-Kunsill dwar l-organizzazzjoni komuni tas-swieq tal-prodotti tas-sajd u tal-akkwakultura

28.12.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 353/40
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 1418/2013
   tas-17 ta’ Diċembru 2013
   dwar il-pjanijiet ta’ produzzjoni u kummerċjalizzazzjoni skont ir-Regolament (UE) Nru 1379/2013 tal-Parlament Ewropew u tal-Kunsill dwar l-organizzazzjoni komuni tas-swieq tal-prodotti tas-sajd u tal-akkwakultura
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1379/2013 tal-Parlament Ewropew u tal-Kunsill tal-11 ta’ Diċembru 2013 dwar l-organizzazzjoni Komuni tas-swieq tal-prodotti tas-sajd u tal-akkwakultura (1), u b’mod partikolari l-Artikolu 29,
   Billi:
   
               (1)
            
            
               L-organizzazzjonijiet tal-produtturi tal-prodotti tas-sajd u tal-akkwakultura għandhom jikkontribwixxu għall-kisba tal-għanijiet tal-Politika Komuni tas-Sajd u l-organizzazzjoni Komuni tas-swieq tal-prodotti tas-sajd u tal-akkwakultura.
            
         
               (2)
            
            
               B’mod partikolari, ir-Regolament (UE) Nru 1379/2013 jistipula li l-organizzazzjonijiet tal-produtturi tal-prodotti tas-sajd jimplimentaw miżuri li jippromwovu attivitajiet ta’ sajd sostenibbli, inaqqsu l-qabdiet mhux meħtieġa, itejbu t-traċċabbiltà tal-prodotti tas-sajd u jeliminaw il-prattiki tas-sajd illegali, mhux rapportat u mhux regolat (IUU), u li l-organizzazzjonijiet tal-produtturi tal-prodotti tal-akkwakultura jimplimentaw miżuri li jippromwovu l-akkwakultura sostenibbli, jiżguraw konsistenza mal-pjanijiet strateġiċi nazzjonali u jiżguraw prattiki tal-akkwakultura sostenibbli.
            
         
               (3)
            
            
               Barra minn hekk, ir-Regolament (UE) Nru 1379/2013 jistipula li l-organizzazzjonijiet tal-produtturi tal-prodotti tas-sajd u tal-akkwakultura jimplimentaw miżuri li jtejbu l-kummerċjalizzazzjoni tal-prodotti u r-redditi ekonomiċi tal-produtturi, jistabilizzaw is-suq u jnaqqsu l-impatt ambjentali tal-attivitajiet tas-sajd.
            
         
               (4)
            
            
               Il-pjanijiet għall-produzzjoni u l-kummerċjalizzazzjoni li jippreżentaw l-organizzazzjonijiet tal-produtturi quddiem l-awtoritajiet nazzjonali kompetenti għandhom jimmiraw li jiksbu l-għanijiet tal-organizzazzjoni Komuni tas-swieq tal-prodotti tas-sajd u tal-akkwakultura.
            
         
               (5)
            
            
               Jeħtieġ li l-Kummissjoni tiddefinixxi format komuni biex tiffaċilita implimentazzjoni omoġenja mill-organizzazzjonijiet tal-produtturi kollha tal-pjanijiet għall-kummerċjalizzazzjoni u biex tiżgura li l-qafas tal-pjanijiet jirrifletti l-kontribut għall-kisba tal-għanijiet imsemmija fl-Artikoli 3 u 7 tar-Regolament (UE) Nru 1379/2013.
            
         
               (6)
            
            
               Għandhom jiġu stabbiliti limiti taż-żmien uniċi għat-tressiq tal-pjanijiet għall-produzzjoni u l-kummerċjalizzazzjoni, biex ikun hemm biżżejjed żmien għall-approvazzjoni bikrija ta’ dawn il-pjanijiet, minħabba li hemm ħtieġa li jitfassal programm finanzjarju għas-sostenn finanzjarju li jkun disponibbli biex dawn il-pjanijiet jitwettqu skont att legali futur tal-Unjoni li jistabbilixxi l-kundizzjonijiet għas-sostenn finanzjarju għall-politika marittima u tas-sajd għall-perjodu 2014-2020.
            
         
               (7)
            
            
               Il-miżuri previsti f’dan ir-Regolament huma skont l-opinjoni tal-Kumitat ta’ Eżami għall-prodotti tas-sajd u tal-Akkwakultura,
            
         ADOTTAT DAN IR-REGOLAMENT:
   Artikolu 1
   Il-format u l-istruttura tal-pjanijiet għall-produzzjoni u l-kummerċjalizzazzjoni
   Il-format u l-istruttura tal-pjanijiet għall-produzzjoni u l-kummerċjalizzazzjoni msemmijin fl-Artikolu 28 tar-Regolament (UE) Nru 1379/2013 (il-“pjanijiet”) għandhom ikunu kif stabbilit fl-Anness ta’ dan ir-Regolament.
   Artikolu 2
   Il-limiti taż-żmien u l-proċeduri għall-preżentazzjoni tal-pjanijiet
   1.   L-organizzazzjonijiet tal-produtturi għandhom iressqu l-ewwel pjanijiet tagħhom quddiem l-awtoritajiet kompetenti nazzjonali tagħhom sal-aħħar ta’ Frar 2014. L-organizzazzjonijiet tal-produtturi rikonoxxuti wara l-1 ta’ Jannar 2014, għandhom iressqu l-ewwel pjanijiet tagħhom quddiem l-awtoritajiet kompetenti nazzjonali tmien ġimgħat wara r-rikonoxximent tagħhom. Tmien ġimgħat qabel ma jiskadu l-pjanijiet fis-seħħ, għandhom jitressqu l-pjanijiet sossegwenti.
   2.   Jekk awtorità kompetenti nazzjonali tqis li pjan imressaq minn organizzazzjoni tal-produtturi ikollu l-mira li jikseb l-għanijiet imsemmijin fl-Artikoli 3 u 7 tar-Regolament (UE) Nru 1379/2013, din għandha tapprova dan il-pjan mhux aktar tard minn sitt ġimgħat wara li tirċevih u tinforma lill-organizzazzjoni tal-produtturi b’dan minnufih.
   3.   F’każ li awtorità kompetenti nazzjonali ssib li l-għanijiet imsemmijin fl-Artikoli 3 u 7 tar-Regolament (UE) Nru 1379/2013 ma jistgħux jinkisbu permezz ta’ xi pjan kif ikun ġie ppreżentat, din għandha tinforma b’dan lill-organizzazzjoni tal-produtturi mhux aktar tard mil-limitu taż-żmien imsemmi fil-paragrafu 2 ta’ dan l-Artikolu. L-organizzazzjoni tal-produtturi għandha tressaq il-pjan emendat qabel ma jiskadu ħmistax oħra.
   4.   L-iskadenza għall-approvazzjoni tal-pjan emendat għandha tkun erba’ ġimgħat wara li jasal.
   5.   Jekk awtorità kompetenti nazzjonali ma tapprovax jew ma tirrifjutax il-pjan skont il-paragrafi 2 jew 4, il-pjan jitqies li jkun ġie approvat.
   Artikolu 3
   Ir-reviżjoni tal-pjanijiet
   1.   Jekk awtorità kompetenti nazzjonali tqis li pjan rivedut imressaq skont l-Artikolu 28(4) tar-Regolament (UE) Nru 1379/2013 ikollu l-mira li jikseb l-għanijiet imsemmijin fl-Artikoli 3 u 7 ta’ dak ir-Regolament, din għandha tapprova dan il-pjan mhux aktar tard minn erba’ ġimgħat wara li tirċevih u tinforma lill-organizzazzjoni tal-produtturi b’dan minnufih.
   2.   F’każ li awtorità kompetenti nazzjonali ssib li l-għanijiet imsemmijin fl-Artikoli 3 u 7 tar-Regolament (UE) Nru 1379/2013 ma jistgħux jinkisbu bil-pjan rivedut kif ikun ġie ppreżentat, din għandha tinforma b’dan lill-organizzazzjoni tal-produtturi fil-limitu taż-żmien imsemmi fil-paragrafu 1 ta’ dan l-Artikolu. L-organizzazzjoni tal-produtturi għandha tippreżenta l-pjan emendat f’limitu ta’ ġimgħatjen.
   3.   L-iskadenza għall-ħruġ tal-approvazzjoni tal-pjan emendat għandu jkun erba’ ġimgħat wara li jasal.
   4.   Jekk awtorità kompetenti nazzjonali ma tapprovax jew ma tirrifjutax il-pjan rivedut skont il-paragrafi 1 jew 3, il-pjan jitqies li jkun ġie approvat.
   Artikolu 4
   Id-dħul fis-seħħ
   Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   Għandu jibda japplika mill-1 ta’ Jannar 2014.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-17 ta’ Diċembru 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  Ara paġna 1 ta’ dan il-Ġurnal Uffiċjali.
   
      ANNESS
      
         ID-DETTALJI TAL-QAFAS TAL-PJANIJIET GĦALL-PRODUZZJONI U L-KUMMERĊJALIZZAZZJONI
      
      TAQSIMA 1
      
         Informazzjoni ġenerali dwar l-organizzazzjoni tal-produtturi
      
      
                  —
               
               
                  Isem
               
            
                  —
               
               
                  Tip
               
            
                  —
               
               
                  Kodiċi tal-identifikazzjoni
               
            
                  —
               
               
                  Post
               
            
                  —
               
               
                  Għadd ta’ membri
               
            
                  —
               
               
                  Fatturat (iddettaljat skont l-ispeċijiet)
               
            
                  —
               
               
                  Volum tal-qabdiet jew tal-ħsad (idettaljat skont l-ispeċijiet)
               
            TAQSIMA 2
      
         L-istrateġija tal-programm ta’ produzzjoni u l-kummerċjalizzazzjoni
      
      Din it-taqsima għandha tikkonsisti minn skeda indikattiva tal-provvista u għandha tiddeskrivi kif se tiġi żgurata provvista adegwata għad-domanda tas-suq mil-lati ta’ kwalità, kwantità u preżentazzjoni, b’mod partikolari għall-ispeċijiet ewlenin ikkummerċjalizzati.
      TAQSIMA 3
      
         Il-miżuri għall-kisba tal-għanijiet stabbiliti fl-Artikolu 7 tar-Regolament (UE) Nru 1379/2013
      
      Fost affarijiet oħra, din it-taqsima se tiddeskrivi l-miżuri xierqa stabbiliti fl-Artikolu 8 tar-Regolament (UE) Nru 1379/2013 li biħsiebha timplimenta l-organizzazzjoni tal-produtturi biex tikseb l-għanijiet diversi stabbiliti fl-Artikolu 7 ta’ dan ir-Regolament.
      TAQSIMA 4
      
         Il-miżuri għall-aġġustament tal-provvista ta’ ċerti speċijiet
      
      Fost affarijiet oħra, din it-taqsima se tiddeskrivi l-miżuri xierqa stabbiliti fl-Artikolu 8 tar-Regolament (UE) Nru 1379/2013 li biħsiebha timplimenta l-organizzazzjoni tal-produtturi biex taġġusta l-provvista tal-ispeċijiet li b’mod regolari matul is-sena jippreżentaw id-diffikultajiet għall-kummerċjalizzazzjoni.
      TAQSIMA 5
      
         Penali u miżuri ta’ kontroll
      
      Din it-taqsima se tipprovdi deskrizzjoni tal-penali applikabbli għad-diversi tipi ta’ ksur tar-regoli li jistgħu jsiru fl-implimentazzjoni tal-pjanijiet għall-produzzjoni u l-kummerċjalizzazzjoni. Barra minn hekk, tista’ tiddeskrivi l-miżuri xierqa stipulati fl-Artikolu 8 tar-Regolament (UE) Nru 1379/2013 li biħsiebha timplimenta l-organizzazzjoni tal-produtturi biex tiżgura l-kontroll fuq l-attivitajiet tal-membri tagħha u li dawn jikkonformaw mar-regoli stabbiliti tagħha.